b'\n_START_ARTICLE_\nHeino Kiik\n_START_SECTION_\nElu\n_START_PARAGRAPH_\nHeino Kiik l\xc3\xb5petas 1947. aastal R\xc3\xa4pina Aiandustehnikumi aiandusagronoomina ja 1956. aastal EPA agronoomina. Heino Kiik \xc3\xb5ppis aastatel 1969\xe2\x80\x931971 ja 1974\xe2\x80\x931975 Moskvas M. Gorki nimelise kirjandusinstituudi k\xc3\xb5rgematel kirjanduskursustel._NEWLINE_Aastatel 1948\xe2\x80\x931963 t\xc3\xb6\xc3\xb6tas Kiik muu hulgas agronoomi, aedniku ja ajakirjanikuna, alates 1963. aastast oli vabakutseline kirjanik. Peale ilukirjanduslike teoste avaldas ta hulgaliselt oma tegevust kirjeldavaid p\xc3\xa4evaraamatuid ja nende mugandusi, mida nimetas dokumentaalromaanideks. Ka kirjutas ta populaarteaduslikke raamatuid ja artikleid oma erialal ning avaldas reisikirju (reisinud endises N\xc3\xb5ukogude Liidus ja Bulgaarias, Saksa DV-s, T\xc5\xa1ehhoslovakkias, Poolas, Norras, Rootsis, Egiptuses, Kreekas ja Indias). Kiik p\xc3\xa4lvis romaaniv\xc3\xb5istlustelt kaks auhinda (1970. aastal "Tondi\xc3\xb6\xc3\xb6maja" eest I koha ja 1985. aastal "Elupadriku" eest II koha), ka on kaks tema t\xc3\xb6\xc3\xb6d leidnud \xc3\xa4ram\xc3\xa4rkimist._NEWLINE_Heino Kiik oli kirjastuskooperatiivi Kupar esimees aastatel 1987\xe2\x80\x931989 (kooperatiiv on tegevuse l\xc3\xb5petanud) ning seej\xc3\xa4rel kirjastuskooperatiivi \xc3\x95llu omanik ja esimees (kirjastus on tegevuse l\xc3\xb5petanud). Osa oma raamatuid kirjastas Kiik ise._NEWLINE_Eesti Kirjanike Liitu kuulus Heino Kiik aastast 1969. Ta oli Eesti NSV Kirjandusfondi juhatuse esimees ja NSV Liidu Kirjanike Liidu Kirjandusfondi juhatuse liige aastatel 1976\xe2\x80\x931981 ning kuulus aastatel 1976\xe2\x80\x931981 ja 1986\xe2\x80\x931989 Eesti Kirjanike Liidu juhatusse. 1990. aastate keskel p\xc3\xbc\xc3\xbcdis Heino Kiik asutada Kaunite Kunstide Akadeemiat ja teatas, et "p\xc3\xb5hikirjaliseks eesm\xc3\xa4rgiks on olla "Eesti vaimuelu ajutrust". Kiige Akadeemia liikmeskonna pidi Ants Juske s\xc3\xb5nul moodustama "kunagiste loomeliitude juhatuste ja presiidiumide nomenklatuur, kes igas olukorras on valmis olema meie kultuuri kas siis s\xc3\xbcdametunnistuseks v\xc3\xb5i ajutrustiks".  _NEWLINE_Heino Kiik kuulus j\xc3\xa4rgmistesse poliitilistesse erakondadesse: Eesti Sinine Erakond 1994\xe2\x80\x932000, Eesti Demokraatlik Partei 2000\xe2\x80\x932002 ning seej\xc3\xa4rel Isamaa ja Res Publica Liitu._NEWLINE_Aastal 1980 kirjutas ta alla 40 kirjale.'